SKRIFTLIG FORESPØRGSEL E-3611/01

af Jannis Sakellariou (PSE) til Kommissionen

(8. januar 2002)

Om: Lloyds of London

I Europa-Parlamentets Udvalg for Andragender står flere andragender om sagen Lloyds på dagsordenen

1. Kan Kommissionen oplyse, hvornår den agter at træffe afgørelse i denne sag, hvad angår de britiske loves overensstemmelse med direktiv 73/239/EØF(1), noget, som kommissær Bolkestein havde lovet allerede skulle ske i sommer i år? Hvis dette allerede er sket, hvilke konklusioner er Kommissionen nået til?

2. Kan Kommissionen oplyse, om medlemmerne af Udvalget for Andragender har ubegrænset adgang til svarene på det spørgeskema, der er tilsendt den britiske regering?

(1) EFT L 228 af 16.8.1973, s. 3.

Svar afgivet på Kommissionens vegne af Frederik Bolkestein

(15. februar 2002)

Som det ærede medlem sikkert ved, har Kommissionen den 20. december 2001 besluttet at anmode Det Forenede Kongerige om yderligere oplysninger om reguleringen og tilsynet med Lloyds' forsikringsmarked. Denne anmodning er første fase af overtrædelsesproceduren i henhold til artikel 226 (tidl. artikel 169) i EF-traktaten. På baggrund af de foreliggende oplysninger er Kommissionen betænkelig ved tilsynet og reguleringen med Lloyds' som følge af principperne i Rådets første direktiv om skadesforsikring, nemlig Rådets direktiv 73/239/EØF af 24. juli 1973 om samordning af de administrativt eller ved lov fastsatte bestemmelser om adgang til udøvelse af direkte forsikring bortset fra livsforsikring. Kommissionen undersøger for øjeblikket, om reguleringen og tilsynet med Lloyds' opfylder disse krav, og på grundlag af oplysningerne fra Det Forenede Kongerige vil Kommissionen afgøre, om der foreligger en overtrædelse af fællesskabsretten. Kommissionsmedlemmet med ansvar for det indre marked har skrevet til formanden for Udvalget for Andragender for at informere Udvalget om denne afgørelse. Kommissionen har også separat sendt en kopi af Kommissionens pressemeddelelse til udvalgets sekretariat.

Hvad angår adgangen for medlemmerne af Udvalget for Andragender til svarene på det spørgeskema, som Kommissionen har tilsendt de britiske myndigheder, vil det ærede medlem sikkert erindre, at Kommissionens næstformand, der er ansvarlig for forbindelserne med Europa-Parlamentet, forelagde en kopi af dette spørgeskema for formanden for Udvalget for Andragender den 27. februar 2001. I henhold til artikel 3, stk. 2, i bilag III til rammeaftalen mellem Kommissionen og Parlamentet blev dette dokument udelukkende meddelt til medlemmerne af Udvalget for Andragender på fortrolig basis.

Som Kommissionen allerede udførligt har forklaret, både i personligt svar fra kommissionsmedlemmet med ansvar for det indre marked til Udvalget for Andragender i juni 2001 samt gennem svar på et antal breve fra parlamentsmedlemmer, står det i henhold til denne rammeaftale ikke Kommissionen frit for at offentliggøre en kopi af svaret til de britiske myndigheder, medmindre disse giver afkald på retten til fortrolighed.

Som svar på en formel anmodning fra Udvalget for Anmodninger har Kommissionen skriftligt anmodet de britiske myndigheder om at give afkald på disse rettigheder. De britiske myndigheder har nu pr. brev af 3. december 2001 erklæret, at de ikke ønsker at give afkald på fortroligheden i lyset af Kommissionens igangværende undersøgelse. Kommissionen er derfor ude af stand til at give adgang til de britiske myndigheders svar på spørgeskemaet. Kommissionens næstformand og kommissionsmedlemmet med ansvar for det indre marked har skriftligt meddelt dette til formanden for Udvalget for Andragender.